
На основу члана 25в став 6. Закона о финансијској подршци породици са децом („Службени гласник РС”, бр. 113/17, 50/18, 46/21 – УС, 51/21 – УС, 53/21 – УС, 66/21, 130/21, 43/23 – УС, 62/23, 11/24 – УС и 79/24) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),
Влада доноси
УРЕДБУ
о ближим условима и начину остваривања права на новчана средства за изградњу, учешће у куповини, односно куповину породично-стамбене зграде или стана по основу рођења детета
"Службени гласник РС", број 90 од 18. септембра 2026.
1. Предмет уредбе
Члан 1.
Овом уредбом прописују се ближи услови и начин остваривања права из члана 25а Закона о финансијској подршци породици са децом („Службени гласник РС”, бр. 113/17, 50/18, 46/21 – УС, 51/21 – УС, 53/21 – УС, 66/21, 130/21, 43/23 – УС, 62/23, 11/24 – УС и 79/24 – у даљем тексту: Закон), критеријуми за одређивање висине новчаних средстава, потребна документација, начин исплате и контрола наменског коришћења новчаних средстава и друга питања која су од значаја за остваривање права.
У складу са чланом 25б став 1. Закона, Влада, за сваку буџетску годину, доноси посебну одлуку којом утврђује износ новчаних средстава за остваривање права на новчана средства за изградњу, учешће у куповини, односно куповину породично-стамбене зграде (у даљем тексту: кућа) или стана по основу рођења детета као и висину средстава за куповину сеоске куће са окућницом у случају да је поднет захтев за бесповратна средства код органа надлежног за бригу о селу.
Право на новчана средства за изградњу, учешће у куповини, односно куповину куће или стана по основу рођења детета, сагласно Закону, може остварити мајка за дете рођено 1. јануара 2022. године и касније, а изузетно, у случају смрти мајке детета, право може остварити и отац детета.
2. Ближи услови за остваривање права
Члан 2.
Право из члана 1. ове уредбе, сагласно Закону, може остварити мајка новорођеног детета под условом да први пут стиче у својину кућу или стан на територији Републике Србије.
Изузетно од става 1. овог члана, у случају куповине сеоске куће са окућницом кроз комбиновано коришћење обе мере са Програмом доделе бесповратних средстава за куповину сеоске куће са окућницом на територији Републике Србије, право може остварити мајка новорођеног детета и уколико се на предметној непокретности успоставља сувласничка заједница којом се предвиђа да мајка буде уписана са обимом удела од 3/5 сувласничких делова, а њен супружник, односно ванбрачни партнер са обимом удела од 2/5 сувласничких делова.
Члан 3.
За изградњу куће која је предмет овог права неопходно је да је земљиште на којем је планирана изградња куће власништво подносиоца захтева, уписано у катастар непокретности без терета и да је за предметну непокретност издата грађевинска дозвола у складу са прописима којима се уређује планирање и изградња.
Члан 4.
Кућа или стан који су предмет учешћа у куповини, односно куповине морају бити власништво продавца, односно продаваца и уписани у катастар непокретности, односно предбележени у катастру непокретности, без терета.
Подносилац захтева за новчана средстава за учешће у куповини, односно куповину куће или стана, као и његов супружник, односно ванбрачни партнер, не може бити са продавцем, односно продавцима непокретности у крвном сродству у правој линији до било ког степена, а у побочној линији закључно са другим степеном, као ни у тазбинском сродству закључно са првим степеном праве линије или сродству заснованом усвојењем.
Кућа или стан који су у изградњи, а предмет су учешћа у куповини, односно куповинe морају бити власништво прoдавца, односно продаваца, односно предбележени у катастру непокретности, без терета.
Под теретом из ст. 1. и 3. овог члана сматра се упис или забележба у катастар непокретности или других стварних и облигационих права у складу са законом којим се уређује поступак уписа непокретности у катастар непокретности.
Право из члана 2. ове уредбе може остварити мајка под условом да су укупна примања подносиоца захтева и супружника, односно ванбрачног партнера на месечном нивоу, у три месеца која претходе месецу у коме је поднет захтев, нижа од две просечне нето месечне зараде запослених у Републици Србији, према последњем објављеном податку Републичког завода за статистику.
3. Критеријуми за одређивање висине средстава
Члан 5.
Право на новчана средства за изградњу, учешће у куповини, односно куповину куће или стана по основу рођења детета, до износа и у складу са мерилима који, сагласно члану 25б став 1. Закона, утврђује Влада посебном одлуком за сваку буџетску годину, може остварити подносилац захтева, и то:
1) за изградњу куће или стана према вредности радова на изградњи куће или стана на основу техничког описа са пописом радова и предмером и предрачуном радова који је оверен од стране одговорног пројектанта;
2) за куповину куће или стана – према вредности купопродајне цене утврђене предуговором о продаји непокретности, односно уговором о продаји непокретности;
3) за учешће у куповини куће или стана путем стамбеног кредита – према вредности процењене непокретности на основу које се одобрава кредит, односно купопродајне цене утврђене предуговором о продаји непокретности, односно уговором о продаји непокретности;
4) за куповину сеоске куће са окућницом у случају комбинованог коришћења обе мере са Програмом доделе бесповратних средстава за куповину сеоске куће са окућницом на територији Републике Србије.
4. Потребна документација о доказивању испуњености општих услова подносиоца захтева за остваривање права
Члан 6.
Право из члана 1. ове уредбе остварује се на основу поднетог захтева.
Уз захтев из става 1. овог члана достављају се у оригиналу или овереној фотокопији, следећи докази:
1) фотокопије, односно очитане личне карте подносиоца захтева, супружника, односно ванбрачног партнера;
2) уверење о држављанству Републике Србије (мајке);
3) изводи из матичне књиге рођених за сву децу;
4) пријаве пребивалишта за децу о којој мајка непосредно брине;
5) уверење министарства надлежног за унутрашње послове о кретању пребивалишта за подносиоца захтева, супружника, односно ванбрачног партнера до дана подношења захтева;
6) доказ о брачној или ванбрачној заједници – извод из матичне књиге венчаних или изјава дата под пуном материјалном и кривичном одговорношћу о постојању ванбрачне заједнице, оверена код јавног бележника, односно надлежног суда на подручју на коме није именован јавни бележник (не старија од месец дана);
7) доказ о статусу једнородитељске породице у складу са чланом 28. Закона;
8) уверење надлежног органа старатељства да мајка непосредно брине о детету за које је поднела захтев, да њена деца претходног реда рођења нису смештена у установу социјалне заштите, хранитељску, старатељску породицу или дата на усвојење и да није потпуно лишена родитељског права у односу на децу претходног реда рођења;
9) сагласност министарства надлежног за финансијску подршку породици са децом у случају из члана 25а став 5. Закона;
10) уверење надлежног једног или више органа јединице локалне самоуправе у којој је подносилац захтева имао регистровано пребивалиште да се до дана подношења захтева није водио као обвезник пореза на имовину физичких лица по основу власништва на стану или кући за становање;
11) уверење издато од стране Републичког геодетског завода да подносилац захтева не поседује непокретности (кућу или стан) на територији Републике Србије;
12) уверење издато од стране Републичког геодетског завода да супружник, односно ванбрачни партнер не поседује непокретности (кућу или стан) или поседује кућу или стан у статусу посебне имовине на територији Републике Србије;
13) докази да су укупна примања, прописана чланом 5. Закона, подносиоца захтева и супружника, односно ванбрачног партнера на месечном нивоу, у три месеца која претходе месецу у коме је поднет захтев, нижа од две просечне нето месечне зараде запослених у Републици Србији, према последњем објављеном податку Републичког завода за статистику;
14) изјава подносиоца захтева дата под пуном материјалном и кривичном одговорношћу, да она и њен супружник, односно ванбрачни партнер, до дана подношења захтева, нису у поступку одобравања новчаних средстава за куповину, изградњу или адаптацију непокретности према другим законима и одлукама Владе, Аутономне покрајине Војводине или јединица локалне самоуправе, оверена код јавног бележника, односно надлежног суда на подручју на коме није именован јавни бележник, изузев случаја предвиђених Законом о утврђивању гарантне шеме и субвенционисању дела камате као мера подршке младима у куповини прве стамбене непокретности („Службени гласник РС”, број 19/25), као и Програма доделе бесповратних средстава за куповину сеоске куће са окућницом на територији Републике Србије;
15) изјава подносиоца захтева, дата под пуном материјалном и кривичном одговорношћу, да није отуђио стан или кућу који се налазе на територији Републике Србије, оверена код јавног бележника, односно надлежног суда на подручју на коме није именован јавни бележник;
16) изјава супружника, односно ванбрачног партнера, дата под пуном материјалном и кривичном одговорношћу, да није отуђио стан или кућу у заједничкој својини са подносиоцем захтева стечену по основу брачне тековине или заједнице живота, који се налазе на територији Републике Србије, оверена код јавног бележника, односно надлежног суда на подручју на коме није именован јавни бележник;
17) изјава подносиоца захтева, дата под пуном материјалном и кривичном одговорношћу, да он и супружник, односно ванбрачни партнер, није са продавцем, продавцима непокретности, односно са правним лицем овлашћеним за извођење грађевинских радова у крвном сродству у правој линији до било ког степена, а у побочној линији закључно са другим степеном, као ни у тазбинском сродству закључно са првим степеном праве линије или сродству заснованом усвојењем, оверена код јавног бележника, односно надлежног суда на подручју на коме није именован јавни бележник;
18) изјава подносиоца захтева, дата под пуном материјалном и кривичном одговорношћу да је, уколико оствари право на новчана средства, сагласан са уписом забележбе забране отуђења непокретности у корист Републике Србије, у периоду од пет година од изградње, односно куповине непокретности која је предмет изградње, односно куповине, оверена код јавног бележника, односно надлежног суда на подручју на коме није именован јавни бележник, изузев у случају принудне наплате у корист Републике Србије;
19) изјава подносиоца захтева, дата под пуном материјалном и кривичном одговорношћу да, уколико оствари право на новчана средства, овлашћује надлежни орган да упише забележбу забране отуђења непокретности у корист Републике Србије, у периоду од пет година од изградње, односно куповине непокретности која је предмет изградње, односно куповине, оверена код јавног бележника, односно надлежног суда на подручју на коме није именован јавни бележник, изузев у случају принудне наплате у корист Републике Србије;
20) изјава подносиоца захтева, дата под пуном материјалном и кривичном одговорношћу да је, уколико оствари право на новчана средства, у случају комбинованог коришћења обе мере са Програмом доделе бесповратних средстава за куповину сеоске куће са окућницом на територији Републике Србије, сагласан са уписом забележбе забране отуђења непокретности у корист Републике Србије у периоду од десет година;
21) изјава подносиоца захтева, дата под пуном материјалном и кривичном одговорношћу да је, уколико оствари право на новчана средства, сагласан са уписом непокретности или сразмерног дела непокретности која се гради или купује новчаним средствима додељеним у складу са Законом и овом уредбом, као посебне имовине корисника права у катастру непокретности, оверена код јавног бележника, односно надлежног суда на подручју на коме није именован јавни бележник.
Изјаве из става 2. тач. 14)–21) овог члана могу бити дате у оквиру једне изјаве, оверене код јавног бележника, односно надлежног суда на подручју на коме није именован јавни бележник.
5. Потребна документација о доказивању испуњености посебних услова подносиоца захтева за остваривање права
Члан 7.
Подносилац захтева за остваривање права на новчана средства за изградњу куће или стана поред доказа из члана 6. овe уредбе подноси и следеће доказе:
1) извод из базе података катастра непокретности издат од стране Републичког геодетског завода да је земљиште на којем се планира изградња куће или стана власништво подносиоца захтева, уписано у катастар непокретности без терета;
2) пројекат или технички опис са пописом радова и предмером и предрачуном радова, који је оверен од стране одговорног пројектанта;
3) грађевинску дозволу издату у складу са законом којим се уређује планирање и изградња за изградњу куће или стана из члана 3. ове уредбе и пријаву радова;
4) потписан предуговор, односно уговор са правним лицем или предузетником овлашћеним за извођење грађевинских радова којим се дефинишу грађевински радови, износ предрачуна и рок за извођење грађевинских радова, у смислу закона којим се уређује планирање и изградња;
5) фотокопију картице текућег рачуна.
Члан 8.
Подносилац захтева за остваривање права на новчана средства за куповину стана или куће поред доказа из члана 6. овe уредбе подноси и следеће доказе:
1) предуговор, односно уговор о продаји куће или стана, солемнизован код јавног бележника, односно надлежног суда на подручју на коме није именован јавни бележник;
2) доказ да су кућа или стан, који су предмет куповине, власништво продавца, односно продаваца и уписани у катастар непокретности, односно предбележени у катастру непокретности без терета;
3) решење Републичког геодетског завода у којем је извршена предбележба права својине на име подносиоца захтева, уколико се као доказ прилаже уговор о купопродаји;
4) фотокопију картице текућег рачуна.
Члан 9.
Подносилац захтева за остваривање права на новчана средства за учешће у куповини куће или стана путем стамбеног кредита поред доказа из члана 6. овe уредбе подноси и следеће доказе:
1) предуговор, односно уговор о продаји куће или стана, солемнизован код јавног бележника, односно надлежног суда на подручју на коме није именован јавни бележник;
2) доказ да су кућа или стан, који су предмет учешћа у куповини, власништво продавца, односно продаваца и да су уписани у катастар непокретности, односно да је стан који је у изградњи предбележен у катастру непокретности без терета;
3) доказ о одобреном кредиту (потврда о одобреном кредиту или уговор о стамбеном кредиту), према вредности процењене непокретности на основу које се одобрава кредит, односно купопродајне цене утврђене предуговором о продаји непокретности, односно уговором о продаји непокретности;
4) решење Републичког геодетског завода у којем је извршена предбележба права својине на име подносиоца захтева, уколико се као доказ прилаже уговор о продаји;
5) фотокопију картице текућег рачуна.
Члан 10.
Када је мајка страни држављанин, поред доказа из члана 6. ове уредбе о праву се одлучује и на основу:
1) уверења о њеном држављанству;
2) доказа да има статус стално настањеног странца или пријаву боравишта на територији Републике Србије (фотокопија исправе којом се доказује статус стално настањеног странца, односно фотокопија пасоша) (фотокопија или очитана лична карта за странца, дозвола за привремени боравак, односно фотокопија пасоша);
3) доказа о постојању брачне, односно ванбрачне заједнице са оцем детета – извод из матичне књиге венчаних или изјава дата под пуном материјалном и кривичном одговорношћу о постојању ванбрачне заједнице, оверена код јавног бележника, односно надлежног суда на подручју на коме није именован јавни бележник (не старија од месец дана);
4) уверења органа старатељства да непосредно брине о детету за које је поднела захтев и уверења надлежне службе из земље чији је држављанин да њена деца претходног реда рођења нису смештена у установу социјалне заштите, хранитељску, старатељску породицу или дата на усвојење и да није лишена родитељског права у односу на децу претходног реда рођења.
Докази из земље чији је мајка држављанин морају бити у складу са правилима утврђеним за признавање страних јавних исправа – преведени и оверени од стране судског тумача, односно оверени Хашким Апостилом („APOSTILLE”).
Члан 11.
Када је отац детета страни држављанин, поред доказа из члана 6. ове уредбе о праву се одлучује и на основу:
1) уверења о његовом држављанству;
2) доказа да има статус стално настањеног странца или пријаву боравишта на територији Републике Србије (фотокопија или очитана лична карта за странца, дозвола за привремени боравак, односно фотокопија пасоша);
3) доказа о постојању брачне, односно ванбрачне заједнице са мајком детета – извод из матичне књиге венчаних или изјава дата под пуном материјалном и кривичном одговорношћу о постојању ванбрачне заједнице, оверена код јавног бележника, односно надлежног суда на подручју на коме није именован јавни бележник (не старија од месец дана).
Члан 12.
Отац детета остварује право из члана 1. ове уредбе на основу поднетог захтева за признавање права, доказа из чл. 6. и 11. ове уредбе за мајку детета и себе и извода из матичне књиге умрлих за мајку.
Члан 13.
Захтев за остваривање права мајке из члана 1. ове уредбе подноси се на Обрасцу НС мајка стан – 1, који је одштампан уз ову уредбу и чини њен саставни део.
Захтев за остваривање права оца из члана 1. ове уредбе подноси се на Обрасцу НС отац стан – 2, који је одштампан уз ову уредбу и чини њен саставни део.
6. Начин подношења захтева за остваривање права и одлучивање о поднетом захтеву за остваривање права
Члан 14.
Захтев за остваривање права из члана 1. ове уредбе подноси се преко надлежног органа јединице локалне самоуправе, у року од годину дана од дана рођења детета.
Подаци који су потребни за решавање захтева, а налазе се у доступним службеним евиденцијама државних органа, органа јединица локалне самоуправе и ималаца јавних овлашћења, органи јединица локалне самоуправе прибављају по службеној дужности у складу са законом који уређује општи управни поступак.
По пријему захтева из става 1. овог члана надлежни орган јединице локалне самоуправе одмах предузима радње ради прибављања података из става 2. овог члана и по комплетирању сваког појединачног захтева, исти заједно са доказима из чл. 6–9, а уколико је мајка страни држављанин и доказе из чл. 10–12. ове уредбе, без одлагања доставља Комисији за доделу новчаних средстава за изградњу, учешће у куповини, односно куповину куће или стана по основу рођења детета (у даљем тексту: Комисија) ради одлучивања, а најкасније у року од 30 дана од дана пријема захтева.
Члан 15.
Подносилац захтева дужан је да током трајања поступка у најкраћем року, Комисији пријави сваку промену која је од битног утицаја за остваривање права.
Орган који одлучује о праву задржава право да од подносиоца захтева, према потреби, затражи и додатне доказе.
Члан 16.
Комисија испитује испуњеност услова за остваривање права на основу захтева и документације из члана 14. став 3. ове уредбе.
Комисија доноси решење о одбијању захтева ако утврди да нису испуњени услови за остаривање права.
Комисија, најкасније у року од 90 дана од дана пријема уредног захтева и комплетне документације из става 1. овог члана, доноси решење о признавању права ако утврди да су испуњени услови за доделу новчаних средстава за изградњу, учешће у куповини, односно куповину куће или стана по основу рођења детета.
Решење из става 3. овог члана садржи:
1) податке о кориснику права и врсти права (додела новчаних средстава за изградњу, учешће у куповини, односно куповину куће или стана);
2) износ новчаних средстава која се додељују подносиоцу захтева у складу са одлуком Владе за буџетску годину у којој је поднет захтев, као и број рачуна на који се врши исплата новчаних средстава;
3) износ новчаних средстава која се додељују подносиоцу захтева кроз комбиновано коришћење обе мере са Програмом доделе бесповратних средстава за куповину сеоске куће са окућницом на територији Републике Србије;
4) обавезу корисника права да у уговору, односно анексу уговора о продаји куће, односно стана наведе износ одобрених новчаних средстава из тачке 2) овог става и начин исплате, односно преноса на рачун продавца и да јавном бележнику, односно суду на чијем подручју није именован јавни бележник, достави решење Комисије;
5) обавезу уписа забележбе забране отуђења непокретности у корист Републике Србије, у периоду од пет година од изградње, односно куповине непокретности која је предмет изградње односно куповине, изузев у случају принудне наплате у корист Републике Србије;
6) обавезу уписа непокретности или сразмерног дела непокретности која се гради или купује новчаним средствима додељеним у складу са Законом и овом уредбом, као посебне имовине корисника права у катастру непокретности, осим у случају комбинованог коришћења обе мере из члана 2. става 2. ове уредбе, када се у решењу констатује упис права својине са обимом удела од 3/5 сувласничких делова у корист мајке и 2/5 сувласничких делова у корист супружника, односно ванбрачног партнера;
7) обавезу и рок достављања доказа Комисији да су добијена новчана средства наменски искоришћена, односно доказ да су новчана средства са рачуна подносиоца захтева пренета на рачун продавца, односно продаваца (извод из пословне банке) да је непокретност прибављена у имовину подносиоца захтева, уписана у катастар непокретности на подносиоца захтева и упис забележбе о забрани отуђења у периоду од пет година.
Корисник права на новчана средства за изградњу, учешће у куповини, односно куповину куће или стана по основу рођења детета дужан је да се приликом закључења и реализације правних послова у вези са новчаним средствима одобреним у складу са овом уредбом придржава одредаба закона којим се уређује спречавање прања новца и финансирање тероризма.
7. Документација потребна за исплату новчаних средстава и начин исплате
Члан 17.
По пријему решења о признавању права, подносилац захтева је дужан да у року од 60 дана Комисији достави документацију потребну за исплату новчаних средстава.
Након пријема потребне документације, врши се исплата новчаних средстава.
Уколико подносилац захтева не достави документацију потребну за исплату новчаних средстава у року од 60 дана, сматра се да је одустао од захтева.
Исплата новчаних средстава за куповину сеоске куће са окућницом кроз комбиновано коришћење обе мере са Програмом доделе бесповратних средстава за куповину сеоске куће са окућницом на територији Републике Србије одобрених решењем Комисије, врши се преносом средстава на текући рачун подносиоца захтева, након што подносилац Комисији достави оверен уговор закључен са министарством надлежним за бригу о селу и јединицом локалне самоуправе, који је потписан на основу претходно донетог решења Комисије.
8. Контрола наменског коришћења и обавезе корисника новчаних средстава
Члан 18.
Јавни бележник, односно суд на чијем подручју није именован јавни бележник, дужан je да по службеној дужности достави надлежној служби за катастар непокретности уговор о продаји непокретности и решење Комисије из члана 16. став 3. ове уредбе, ради уписа промене у катастар непокретности.
Надлежна служба за катастар непокретности, ради информисања, доставља Комисији решење о извршеном упису права својине на непокретности у корист корисника права.
Комисија по службеној дужности врши проверу уписа промене у катастар непокретности извршене на основу уговора о продаји непокретности и решења Комисије из члана 16. став 3. ове уредбе.
Члан 19.
Корисник права коме су додељена новчана средства за изградњу, учешће у куповини, односно куповину куће или стана по основу рођења детета, у складу са Законом и овом уредбом, дужан је да добијена новчана средства искористи искључиво за намену за коју су му та новчана средства одобрена и о томе достави доказ Комисији у року од 30 дана од дана уплате новчаних средстава.
У случају да не поступи по одредби става 1. овог члана, корисник права коме су додељена новчана средства дужан је да изврши повраћај добијених новчаних средстава уз обрачунату законску затезну камату од дана преноса новчаних средстава на рачун корисника права до дана враћања наведених новчаних средстава Министарству за бригу о породици и демографију у року од 15 дана од протека рока из става 1. овог члана.
9. Прелазне и завршне одредбе
Члан 20.
О захтевима за остваривање права поднетим пре ступања на снагу ове уредбе о којима није мериторно одлучено, одлучиваће се применом прописа који је био на снази у време подношења захтева.
Изузетно, ако Комисија, у случају из става 1. овог члана, утврди да су испуњени услови за остваривање права утврђени Законом и овом уредбом и да је то за подносиоца повољније, о захтеву ће се одлучивати применом ове уредбе.
Члан 21.
Даном ступања на снагу ове уредбе престаје да важи Уредба о ближим условима и начину остваривања права на новчана средства за изградњу, учешће у куповини, односно куповину породично-стамбене зграде или стана по основу рођења детета („Службени гласник РС”, број 49/25).
Члан 22.
Ова уредба ступа на снагу наредног дана од дана објављивања у „Службеном гласнику Републике Србије”.
05 број 110-9255/2026-2
У Београду, 17. септембра 2026. године
Влада
Председник,
проф. др Ђуро Мацут, с.р.
Образац – НС мајка стан – 1
	Општинска – градска управа
__________________________
	Датум подношења захтева:
__________________________


Број:
ЗАХТЕВ ЗА ОСТВАРИВАЊЕ ПРАВА НА НОВЧАНА СРЕДСТВА ЗА ИЗГРАДЊУ, УЧЕШЋЕ У КУПОВИНИ, ОДНОСНО КУПОВИНУ ПОРОДИЧНО-СТАМБЕНЕ ЗГРАДЕ ИЛИ СТАНА ПО ОСНОВУ РОЂЕЊА ДЕТЕТА МАЈКЕ
1. Име, име оца и презиме подносиоца захтева
________________________________________________________
ЈМБГ ____________________
Евиденциони број (за страног држављанина) ___________________
2. Адреса пребивалишта, општина, место,
________________________________________________________
Улица и број, број телефона, адреса електронске поште
________________________________________________________
3. Број деце у породици (децу навести према реду рођења мајке)
	дете
	име презиме
	датум рођења
	ЈМБГ

	Прворођено
	
	
	

	Другорођено
	
	
	

	Трећерођено
	
	
	

	Четврторођено
	
	
	

	
	
	
	

	
	
	
	


4. Радни статус:
а) у радном односу код послодавца
б) лице које самостално обавља делатност
в) незапослено лице
г) ______________________________________
(уписати статус)
5. Захтев подносим за новчана средства за: (заокружити)
а) изградњу куће
б) куповину куће или стана
в)учешће у куповини куће или стана путем стамбеног кредита
6. Поднет захтев за куповину сеоске куће са окућницом у случају комбинованог коришћења обе мере са Програмом доделе бесповратних средстава за куповину сеоске куће са окућницом на територији Републике Србије
а) да
б) не
по основу рођења (редослед рођења) ___ детета ________________ (име и презиме детета) ______________________________ рођено _____________________
Уз овај захтев прилажем документацију прописану Уредбом о ближим условима и начину остваривања права на новчана средства за изградњу, учешће у куповини, односно куповину породично-стамбене зграде или стана по основу рођења детета.
	У ___________________
___________20___ године
	ПОДНОСИЛАЦ ЗАХТЕВА
________________________


Упознат-а сам са одредбом члана 103. став 3. Закона о општем управном поступку („Службени гласник РС”, бр. 18/16 и 95/18 – аутентично тумачење), којим је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама.
Ако странка у року не поднесе личне податке неопходне за одлучивање органа, захтев за покретање поступка ће се сматрати неуредним.
Поступак покрећем код ____________________________________ ради остваривања права на новчана средства за изградњу, учешће у куповини, односно куповину породично-стамбене зграде или стана по основу рођења детета а и тим поводом дајем следећу
ИЗЈАВУ
I Сагласна/сагласан сам да орган за потребе поступка може извршити увид, прибавити и обрадити личне податке о чињеницама о којима се води службена евиденција, који су неопходни у поступку одлучивања.
	________________________
(место)
	________________________
(потпис даваоца изјаве)

	________________________
(датум)
	

	
	


II Иако је орган обавезан да изврши увид, прибави и обради личне податке, изјављујем да ћу сама/сам за потребе поступка прибавити: (2)
а) све личне податке о чињеницама о којима се води службена евиденција, а који су неопходни за одлучивање
б) следеће податке: (3)
1.__________________________________________________
2.__________________________________________________
3.__________________________________________________
––––––––
1. Сагласно одредби члана 13. Закона о заштити података о личности („Службени гласник РС”, бр. 98/08, 104/09 – др. закон, 68/12 – УС и 107/12), орган власти обрађује податке без пристанка лица, ако је обрада неопходна ради обављања послова из своје надлежности одређених законом у циљу остваривања интереса националне или јавне безбедности, одбране земље, спречавања, откривања, истраге и гоњења за кривична дела економских, финансијских интереса државе, заштите здравља и морала, заштите права и слобода и другог јавног интереса, а у другим случајевима на основу писменог пристанка лица.
2. Потребно је заокружити слово испред опције за коју се странка одлучила
3. Попуњава се када странка у поступку који се покреће по захтеву странке изричито изјави да ће само део личних података о чињеницама о којима се води службена евиденција, а које су неопходне за одлучивање, прибавити сама
Образац – НС отац стан – 2
	Општинска – градска управа
__________________________
	Датум подношења захтева:
__________________________


Број:
ЗАХТЕВ ЗА ОСТВАРИВАЊЕ ПРАВА НА НОВЧАНА СРЕДСТВА ЗА ИЗГРАДЊУ, УЧЕШЋЕ У КУПОВИНИ, ОДНОСНО КУПОВИНУ ПОРОДИЧНО-СТАМБЕНЕ ЗГРАДЕ ИЛИ СТАНА ПО ОСНОВУ РОЂЕЊА ДЕТЕТА МАЈКЕ
1. Име, име оца и презиме подносиоца захтева
________________________________________________________
ЈМБГ ____________________
Евиденциони број (за страног држављанина) __________________
2. Адреса пребивалишта, општина, место,
________________________________________________________
Улица и број, број телефона, адреса електронске поште
________________________________________________________
3. Број деце у породици (децу навести према реду рођења мајке)
	дете
	име презиме
	датум рођења
	ЈМБГ

	Прворођено
	
	
	

	Другорођено
	
	
	

	Трећерођено
	
	
	

	Четврторођено
	
	
	

	
	
	
	

	
	
	
	


4. Радни статус:
а) у радном односу код послодавца
б) лице које самостално обавља делатност
в) незапослено лице
г) ______________________________________
(уписати статус)
5. Захтев подносим за новчана средства за: (заокружити)
а) изградњу куће
б) куповину куће или стана
в) учешће у куповини куће или стана путем стамбеног кредита
6. Поднет захтев за куповину сеоске куће са окућницом у случају комбинованог коришћења обе мере са Програмом доделе бесповратних средстава за куповину сеоске куће са окућницом на територији Републике Србије
а) да
б) не
по основу рођења (редослед рођења) ___ детета ________________ (име и презиме детета) ______________________________ рођено _____________________
Име, име оца и презиме мајке детета
________________________________________________________
ЈМБГ ____________________ , датум смрти мајке ______________
Уз овај захтев прилажем документацију прописану Уредбом о ближим условима и начину остваривања права на новчана средства за изградњу, учешће у куповини, односно куповину породично-стамбене зграде или стана по основу рођења детета.
	У ___________________
___________20___ године
	ПОДНОСИЛАЦ ЗАХТЕВА
________________________


Упознат-а сам са одредбом члана 103. став 3. Закона о општем управном поступку („Службени гласник РС”, бр. 18/16 и 95/18 – аутентично тумачење), којим је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама.
Ако странка у року не поднесе личне податке неопходне за одлучивање органа, захтев за покретање поступка ће се сматрати неуредним.
Поступак покрећем код ____________________________________ ради остваривања права на новчана средства за изградњу, учешће у куповини, односно куповину породично-стамбене зграде или стана по основу рођења детета а и тим поводом дајем следећу
ИЗЈАВУ
I Сагласна/сагласан сам да орган за потребе поступка може извршити увид, прибавити и обрадити личне податке о чињеницама о којима се води службена евиденција, који су неопходни у поступку одлучивања.
	________________________
(место)
	________________________
(потпис даваоца изјаве)

	________________________
(датум)
	

	
	


II Иако је орган обавезан да изврши увид, прибави и обради личне податке, изјављујем да ћу сама/сам за потребе поступка прибавити: (2)
а) све личне податке о чињеницама о којима се води службена евиденција, а који су неопходни за одлучивање
б) следеће податке: (3)
1. __________________________________________________
2. __________________________________________________
3. __________________________________________________
––––––––
1. Сагласно одредби члана 13. Закона о заштити података о личности („Службени гласник РС”, бр. 98/08, 104/09 – др. закон, 68/12 – УС и 107/12), орган власти обрађује податке без пристанка лица, ако је обрада неопходна ради обављања послова из своје надлежности одређених законом у циљу остваривања интереса националне или јавне безбедности, одбране земље, спречавања, откривања, истраге и гоњења за кривична дела економских, финансијских интереса државе, заштите здравља и морала, заштите права и слобода и другог јавног интереса, ау другим случајевима на основу писменог пристанка лица.
2. Потребно је заокружити слово испред опције за коју се странка одлучила
3. Попуњава се када странка у поступку који се покреће по захтеву странке изричито изјави да ће само део личних података о чињеницама о којима се води службена евиденција, а које су неопходне за одлучивање, прибавити сама
